Janas Breigelis Vyresnysis

**Janas Breigelis Vyresnysis** (ol. **Jan Brueghel**, apie 1568 – 1625 m. sausio 13 d.) – Nyderlandų vėlyvojo renesanso, ankstyvojo baroko flamandų dailininkas. Garsus peizažais ir gėlių vaizdais. 

## Biografija
Janas Breigelis gimė 1568 m. Briuselyje. Buvo antruoju žymaus dailininko Piterio Breigelio Vyresniojo sūnumi. Mokėsi akvarelės pas senelę Mayken Verhulst. 1578 − 1584 m. Janas Breigelis mokėsi Antverpene, kur buvo Pieter Goctkind ir, spėjama, Gillis van Coninxloo mokiniu. 1589 m. Janas keliavo į Kelną, 1590 m. − į Italiją. Pabuvojo Neapolyje. Apie 1595-96 m. buvo Romoje ir Milane, kur tarnavo kardinolui Federico Borromeo. 1596 m. grįžo į Antverpeną, įstojo į vietos dailininkų gildiją ir pradėjo savarankišką dailininko karjerą. 1599 m. vedė Isabella de Jode, su kuria susilaukė dviejų vaikų: dukters ir sūnaus Jano, praminto Jaunesniuoju, kuris vėliau tapo žymiu dailininku.

1603 m. mirė žmona Isabella ir Janas 1606 m. vedė Catharine van Marienberghe, su kuria susilaukė 8 vaikų, tame tarpe kito Breigelių giminės būsimo dailininko Ambrosius Brueghel. 1604 m. pabuvjo Prahoje. Užsimenama, kad dailininką patronavo to meto Ispanijos vietininkai Nyderlanduose: Albrechtas VII Austras ir infanta Izabelė Klara Eugenija. Antverpene Janas Breigelis tapo žymiu dailininku, visų pirma dėl pomėgio tapyti gėles − tuo metu naujoviško žanro Nyderlandų dailėje. Kitą svarbią Jano Breigelio kūrybos dalį sudarė peizažai. Tradiciškai jis tapė ir paveikslus religiniais motyvais. Gyvenimo metu jis buvo pramintas keliomis pravardėmis: „aksominiu“, „gėlių“ ir „rojaus“, dėl savo kūrybos pobūdžio. Tai buvo įprasta tuo metu Nyderlanduose, pvz., jo vyresnis brolis Piteris Breigelis Jaunesnysis buvo pramintas „Pragaro“ dėl įvairių demonų ir baidyklių vaizdavimo. 

Janas Breigelis tapo Antverpeno dailininkų gildijos vyresniuoju, dažnai bendradarbiavo su kitais to meto dailininkais. Vienas jo draugų buvo Piteris Paulius Rubensas. Pvz., Janas Breigelis nutapė gėlių vainiką, o Rubensas − Madoną su kūdikiu paveiksle „Madona gėlių vainike“. Janas Breigelis Vyresnysis mirė 1625 m. sausio 13 d. Antverpene nuo choleros. Palaidojimo vieta nežinoma.

## Darbų galerija

Image:Brueghel, Jan I - Christ in the Storm on the Sea of Galilee - 1596.jpg| „Kristus audros metu Galilėjos ežere“ (1596, Tiseno-Bornemiso muziejus, Madridas)
Image:Jan Brueghel (I) - Flowers in a Vase - WGA3600.jpg| „Gėlės vazone“ (1590-ųjų pabaiga, Karališkasis meno muziejus, Antverpenas)
Image:Jan Brueghel the Elder - Flemish Fair - Google Art Project.jpg| „Flamandų šventė“ (1600, Karališkoji kolekcija, D. Britanija)
Image:Jan Brueghel (I) - Earth (The Earthly Paradise) - WGA3552.jpg| „Žemiškasis rojus“ (1607-08, Luvras, Paryžius)
Image:Jan Brueghel the Elder - Flowers in a Wooden Vessel - Google Art Project.jpg| „Gėlės mediniame vazone“ (1606-07, Meno istorijos muziejus Vienoje)
Image:Jan Brueghel the Elder - River Landscape - Google Art Project.jpg| „Peizažas su upe“ (1607, Nacionalinė Vašingtono meno galerija)
Image:Jan Brueghel the Elder - The Entry of the Animals into Noah's Ark - Google Art Project.jpg| „Gyvūnų žengimas į Nojaus arką“ (1613, J. Paul Getty muziejus, Los Andželas)
Image:Jan Brueghel I & Peter Paul Rubens - Smell (Museo del Prado).jpg| „Kvapų pojūtis“ (1617, Prado muziejus, Madridas)
Image:Jan Brueghel (I) - Still-Life with Garland of Flowers and Golden Tazza - WGA03603.jpg| „Natiurmortas su gėlių vainiku ir vaza“ (1618, Karališkieji Belgijos dailės muziejai, Briuselis)
Image:Peter Paul Rubens - Madonna in Floral Wreath.jpg| Piteris Paulius Rubensas ir Janas Breigelis Vyresnysis, „Madona gėlių vainike“ (apie 1620, Senoji pinakoteka, Miunchenas)


## Nuorodos

* Janas Breigelis Vyresnysis Olga's Gallery tinklalapyje 
* Janas Breigelis Vyresnysis WGA tinklalapyje
* Janas Breigelis Vyresnysis J. Paul Getty muziejaus tinklalapyje
* Janas Breigelis Vyresnysis spanisharts.com tinklalapyje 
* Biografija canvascreations.com tinklalapyje